**Euroopa Nõukogu soovitusmeetmed CM/Rec(2009)4 liikmesriikidele romade ja rändleva eluviisiga kogukondade hariduse kohta**

(vastu võetud 17. juunil 2009 ministrite asetäitjate 1061. kohtumisel)

Euroopa Nõukogu, põhikirja artikli 15.b kohaselt,

arvesse võttes, et Euroopa Nõukogu eesmärk on saavutada oma liikmete vahel suurem ühtsus, ja et seda eesmärki on võimalik saavutada haridusvaldkonnas eelkõige ühiste meetmete abil;

pidades meeles, et erilist tähelepanu tuleb pöörata asjaolule, et romad ja rändleva eluviisiga inimesed saaksid kasutada täiesti võrdseid õigusi, nagu on sätestatud 1950. aasta Euroopa Nõukogu inimõiguste ja põhivabaduste kaitse konventsioonis (ETS nr 5), eriti artiklis 14 (diskrimineerimise keeld), 1952. aasta protokollis (ETS nr 9), eriti artiklis 2 (õigus haridusele), 2000. aasta protokollis nr 12 (ETS nr 177), 1995. aasta vähemusrahvuste kaitse raamkonventsioonis (ETS nr 157), 1992. aasta Euroopa regionaal- ja vähemuskeelte hartas (ETS nr 148), 1961. aasta Euroopa sotsiaalhartas (ETS nr 35), nagu ka 1989. aasta ÜRO lapse õiguste konventsioonis;

meenutades soovitusmeedet nr R(2000)4, romade/mustlaste lastele hariduse andmise kohta Euroopas ja selle rakendamist läbi hariduse juhtkomitee (CDED) projekti “Roma laste haridus Euroopas” (2002-2009);

võttes arvesse soovitusmeedet Rec(2001)15, mis käsitleb ajalooõpet 21. sajandi Euroopas;

tuletades meelde soovitusmeedet CM/Rec(2008)5 poliitika kohta, mis käsitleb romasid/mustlasi Euroopas;

võttes arvesse Euroopa Nõukogu riigipeade ja valitsusjuhtide kolmandal tippkohtumisel (Varssavis 16.-17. mail 2005) ja haridusministrite alalise konverentsi 22. istungjärgu lõppdeklaratsioonis sisalduvaid avaldusi teemal “Humaansema ja kaasavama Euroopa loomine: hariduspoliitika roll” (Istanbul, 4.-5. mail 2007);

meenutades Euroopa Komisjoni rassismi ja sallimatuse vastu võitlemise üldist poliitilist soovitust (ECRI) nr 3 (6. märts 1998), nagu ka üldisi poliitilisi soovitusi nr 7 rassismi ja rassilise diskrimineerimise vastu võitlemise riiklike õigusaktide kohta (13. detsember 2002) ja nr 10, rassismi ja rassilise diskrimineerimise vastu võitlemise kohta koolihariduses ja hariduse kaudu (15. detsember 2006);

võttes arvesse Ministrite Nõukogu 118. istungjärgul (Strasbourg, 7. mai 2008) esitatud soovitusmeetmeid ja poliitilisi suundi, mis on lisatud kultuuride dialoogi valgesse raamatusse “Elades üheskoos võrdsete ja väärikatena”;

võttes arvesse sajanditepikkust romade ja rändleva eluviisiga kogukondade diskrimineerimist ja tõrjumist ning jätkuvat laialdaselt levinud ebavõrdsust ja raskusi haridusvallas, mis mõjutavad romade ja rändleva eluviisiga kogukondade lapsi kogu Euroopas;

märkides, et romade ja rändleva eluviisiga kogukondade probleemid koolitamise valdkonnas on ka pikaajalise, minevikus aset leidnud hariduspoliitika tulemus, mis võib viia kas romade ja rändleva eluviisiga kogukondade laste assimilatsiooni või segregatsioonini koolides selle alusel, et nad olid “sotsiaalses ja kultuurilises mõttes tõrjutud”;

mõistes hukka *de facto* segregatsiooniolukorra olemasolu koolisüsteemis, nagu sellele on tähelepanu pööranud Euroopa inimõiguste kohtu hiljutised otsused roma lastele hariduse andmise osas;

arvestades, et romade ja rändleva eluviisiga kogukondade ebasoodsat positsiooni ühiskonnas pole võimalik muuta, kuni romade ja rändleva eluviisiga kogukondade lastele ei tagata kvaliteetset haridust;

võttes arvesse uusi väljakutseid Euroopa-siseses rändeprobleemistikus, mis hõlmavad suurt arvu roma lapsi, kes asuvad elama kas ajutiselt või alaliselt teise liikmesriiki, millel on negatiivsed tagajärjed haridusele puuduliku juurdepääsu ja omandatud pädevuste tunnustamise näol;

rõhutades vajadust tervikliku lähenemisviisi järele, eelkõige tervishoiu ja elamumajanduse valdkonnas, keskendudes inimõiguste täielikule kättesaadavusele, samal ajal kompenseerides sotsiaalse ebavõrdsuse tagajärgi, võideldes rassismi ja diskrimineerimise vastu ning edendades kultuuriliste eripärade austamist;

tunnustades selles valdkonnas tehtud edusamme riiklikul, piirkondlikul ja Euroopa tasandil, sealhulgas mainides haridust kui peamist tegevusvaldkonda riikides, kus on välja töötatud romade olukorra parandamiseks riiklikud strateegiad, ning ka tosinkonna liikmesriigi poolt väljendatud kohustused romade kaasamiseks aastakümnendil 2005-2015;

tunnustades hariduse juhtkomitee (CDED) projekti “Romade laste haridus Euroopas” (2002-2009) olulist panust, et hõlbustada peamiste sidusrühmade vahelist Euroopa tasandil toimuvat teabevahetust ning anda konkreetseid vahendeid poliitika väljatöötamiseks ja haridust puudutavaks praktikaks:

1. soovitab liikmesriikide valitsustel, võttes nõuetekohaselt arvesse nende põhiseaduslikke struktuure, riiklikke või kohalikke olukordi ja haridussüsteeme:

a) tugineda praeguste või tulevaste haridusreformide käigus käesoleva soovitusmeetme lisas sätestatud põhimõtetele;

b) töötada välja, levitada ja rakendada hariduspoliitikat, mis keskenduks romade ja rändleva eluviisiga kogukondade lastele kvaliteetse hariduse tagamisele, lähtudes käesoleva soovitusmeetme lisas esitatud suunistest;

c) tõmmata käesolevale soovitusmeetmele avalike asutuste tähelepanu asjakohaste riiklike ja keeleliste kanalite kaudu;

d) tagada kohalike ja piirkondlike omavalitsuste tegevuse kaudu, et romade ja rändleva eluviisiga perede lapsed võetaks koolidesse vastu;

e) jälgida ja hinnata käesoleva soovitusmeetme sätete rakendamist oma poliitikavaldkondades ja teavitada hariduse juhtkomiteed rakendatud meetmetest ja saavutatud edusammudest;

2. kutsub Euroopa Nõukogu peasekretäri üles juhtima tähelepanu käesolevale soovitusmeetmele 1954. aasta Euroopa kultuurikonventsiooni (ETS nr 18) osalisriikide seas, kes ei ole Euroopa Nõukogu liikmed.

Lisa soovitusmeetmele CM / Rec (2009) 4

I. **Poliitika aluspõhimõtted**

1. Riiklikul tasandil tuleks välja töötada hariduspoliitika, mille eesmärk on tagada mittediskrimineeriv juurdepääs kvaliteetsele haridusele romade ja rändava eluviisiga kogukondade lastele. Selline poliitika tuleks sõnastada eesmärgiga tagada inimväärika kvaliteetse hariduse kättesaadavus, tuginedes inimõiguste ja lapse õiguste põhimõtetele. Olemasolev hariduspoliitika tuleks üle vaadata, et kindlaks teha tegelikud ja võimalikud takistused, mis ei võimalda romade ja rändava eluviisiga kogukondade lastele täielikke õigusi haridusvallas.

2. Riiklike/rahvusvaheliste romade ja rändava eluviisiga kogukondade huvirühmadega konsulteerides peaks hariduspoliitika sisaldama viiteid romadele ja rändava eluviisiga kogukondadele kui ühele tunnustatavale osale kultuurilisest ja/või keelelisest mitmekesisusest, kus see on asjakohane, ning vajaduse korral peaks romade ja rändava eluviisiga kogukondade lastele pakkuma võimalusi saada õpetust nende emakeeles, tuginedes rahvusvähemuste kaitse raamkonventsioonis ning Euroopa piirkondlike ja rahvusvähemuste keelte hartas sätestatud põhimõtetele.

3. Romade ja rändleva eluviisiga kogukondade hariduspoliitika kujundamisel või kohandamisel tuleks arvesse võtta kogu poliitikakujundamise tsüklit. Tasakaalustatud tähelepanu tuleks pöörata vajaduste väljaselgitamisele, nagu ka poliitika väljatöötamisele, rakendamisele, järelevalvele ja hindamisele, samal ajal kui tulemuslikku romade ja rändava eluviisiga kogukondade kaasamistegevust tuleks toetada kõigil tasanditel ja poliitikatsükli kõigil etappidel.

4. Romade ja rändleva eluviisiga kogukondade laste hariduspoliitikat peaksid toetama piisavad ressursid ja paindlikud struktuurid, mis on vajalikud romadele ja rändleva eluviisiga kogukondadele Euroopas ning mille loomisel vajaduse korral arvestatakse, kui see on asjakohane, rändlevate või poolrändlevate kogukondade elustiili.

5. Liikmesriigid peaksid tagama, et seaduslike meetmete kehtestamisega keelatakse rassilise või päritolust põhjustatud segregatsioon hariduses, rakendades tõhusaid, proportsionaalseid ja hoiatavaid meetmeid, ja et neid seadusi rakendatakse tõhusalt. Seal, kus romade ja rändleva eluviisiga kogukondade laste *de facto* eraldamine aset leiab, peaksid ametivõimud kasutusele võtma segregatsioonivastased meetmed. Segregatsioonivastase poliitika ja meetmetega peaksid kaasnema haridustöötajate asjakohane väljaõpe ja vanemate teavitamine.

6. Haridusasutused peaksid kehtestama hindamisprotseduurid, mis ei tekitaks riski, et laste keelelised, etnilised, kultuurilised või sotsiaalsed erinevused lahterdatakse kooli vastu võttes erivajadusteks, vaid sellised protseduurid peaksid hõlbustama hariduse kättesaadavust. Nimetatud hindamisprotseduuride loomise ja jälgimise protsessi tuleks kaasata romade ja rändleva eluviisiga kogukondade esindajad.

7. Liikmesriigid peaksid tagama hariduspoliitika tulemusliku kooskõlastamise teiste valdkondlike poliitikatega, sealhulgas sotsiaalpoliitikaga, samuti teiste riikide sarnaste institutsioonidega.

8. Erilist tähelepanu tuleb pöörata sellele, et ligipääs hariduse kõigile tasanditele oleks tagatud nende romade ja rändleva eluviisiga kogukondade lastele, kes rändavad pidevat või on ajutisel rändel, keda on sunnitud loobuma ebaseaduslikust laagrist või päritolumaalt või -piirkonnast lahkuma, samuti riigisiseselt ümber paigutatud isikutele ja pagulastele.

II. **Haridusele juurdepääsu võimaldamise struktuurid ja meetmed**

9. Romadele ja rändleva eluviisiga kogukondadele tuleks võimaldada takistusteta juurdepääs tavahariduse kõigile tasanditele, võttes aluseks samad kriteeriumid nagu enamuselanikkonna puhul. Selle eesmärgi saavutamiseks tuleks hariduspoliitikas ja praktikas kasutada loomingulist ja paindlikku lähenemist. Samuti tuleks rakendada asjakohaseid meetmeid, et kõigile õppijatele oleksid kättesaadavad nii hariduslikud, kultuurilised, keelelised kui ka kutseõppe võimalused, pöörates erilist tähelepanu romade ja rändleva eluviisiga kogukondade tütarlastele ja naistele.

10. Romade ja rändleva eluviisiga kogukondade laste koolieelse hariduse omandamist tuleks soodustada samadel alustel kui teiste laste puhul ja vajadusel tuleks soodustada koolieelsesse haridusasutusse astumist, pakkudes konkreetseid toetusmeetmeid.

11. Romade ja rändleva eluviisiga kogukondade laste juurdepääsu kohustuslikule kooliharidusele tuleks hõlbustada ja nende suhtes tuleks kohaldada samu kriteeriume nagu enamusrahvuse puhul, pöörates erilist tähelepanu üleminekutele koolieelselt haridusastmelt alghariduse astmele ja põhikooliastmelt gümnaasiumiastmele. Tuleks rakendada erisätteid koolist väljalangevuse vältimiseks ja stimuleerida kooli tagasipöördumist nendele, kes pole kohustuslikku haridustaset lõpetanud.

12. Romade ja rändleva eluviisiga kogukondade juurdepääsu kutseõppele tuleks kohandada ja toetada sihtmeetmete abil ning tuleks rakendada ka kultuuriliselt tundlikke täiskasvanuhariduse programme. Lisaks peaks diplomite puudumisel julgustama kogemuste kaudu omandatud teadmiste tunnustamist.

13. Romade ja rändleva eluviisiga kogukondade juurdepääsu keskharidusele ja ülikooliharidusele tuleks soodustada.

14. Koolid peaksid tegema tugevaid jõupingutusi romadest ja rändleva eluviisiga peredest pärit vanemate kaasamiseks kooliga seotud tegevustesse vastastikuse mõistmise parandamiseks. Vanemate kaasamisel peab kool austama nende väärtusi ja kultuuri ning tunnustama nende panust oma laste haridusse.

15. Romade ja rändlejate kogukondade värvatud koolide vahendajad ja/või assistendid peaksid hõlbustama suhteid õpetajate ning romade ja rändleva eluviisiga kogukondade perede vahel. Neile tuleks võimaldada piisav väljaõpe ja toetus ning neid tuleks võimalusel käsitleda nii palju kui võimalik kooli professionaalse meeskonna liikmetena.

III. **Õppekava, õppematerjalid ja õpetajakoolitus**

16. Kultuuridevahelist õppimist ning rassismi ja diskrimineerimise vastu võitlemist tuleks selgesõnaliselt toetada kui haridusprotsesside prioriteete ja see peaks olema üks kooli põhiväärtusi. Õppekava, õpikud ja muud tugimaterjalid peaksid edendama kultuuride dialoogi ja suurendama teadlikkust stereotüüpidest, eelarvamustest ja diskrimineerimisest üldiselt, käsitledes sealhulgas ka romasid ja rändleva eluviisiga kogukondi.

17. Romade ajalugu ja kultuuri tuleks asjakohaselt kajastada üldise õppekava raames, sealhulgas õpetada romade hävitamist kui romade holokausti/genotsiidi osa.

18. Vastavalt rahvusvähemuste kaitse raamkonventsiooni (ETS nr 157) ja Euroopa regionaal- ja vähemuskeelte harta (1992, ETS nr 148) sätetele, tuleks romade ja rändleva eluviisiga kogukondade lastele (ja valikul teistele lastele) kättesaadavaks teha õppematerjalid roma keele, ajaloo ja kultuuri tundmaõppimiseks, kui see on asjakohane.

19. Haridusasutused peaksid tagama, et kõik õpetajad ja eriti etniliste segaklassidega seotud haridustöötajad saaksid erikoolituse kultuuridevahelise hariduse alal, pöörates erilist tähelepanu romadele ja rändlevatele kogukondadele. Selline koolitus peaks kuuluma ametlikult tunnustatud programmidesse ja see peaks olema kättesaadav erinevas vormis, sealhulgas kaugõppes, veebipõhises õppes, suvekursustel jne.

20. Õpetajaid, kes töötavad vahetult romade ja rändleva eluviisiga perede lastega, peaksid adekvaatselt toetama romade või rändleva eluviisiga kogukondade vahendajad või assistendid, kes peaksid olema teadlikud, et neil tuleb romade ja rändleva eluviisiga perede lapsi rohkem kaasata kõikidesse hariduslikesse tegevustesse ning neid motiveerida, seades neile sama kõrged nõudmised kui teistele lastele ja julgustada nimetatud lapsi välja arendama kogu oma potentsiaali.

21. Toimivaid praktikaid, mis põhinevad terviklikul kaasava hariduse lähenemisviisil, sh koolijuhtide, õpetajate, vahendajate või assistentide koolitamine, lastevanematele suunatud tegevused, meetmed õppetöös osalemise stimuleerimiseks kõigil tasanditel, et ennetada ja võidelda segregatsiooni ja diskrimineerimise vastu üldiselt ning edendada tõhusat kultuuride dialoogi kohalikus kogukonnas, tuleks eelistada positiivsete näidetena ja neid laiemalt rakendada.

**IV.** **Euroopa vahetused, kogemuste ja heade tavade jagamine**

22. Kõikidele huvirühmadele, kes osalevad hariduspoliitika väljatöötamises ja rakendamises, mille eesmärgiks on pakkuda romadele ja rändleva eluviisiga kogukondade lastele mittediskrimineerivat juurdepääsu kvaliteetsele haridusele, sealhulgas poliitikakujundajatele, õppekavade ja õpikute autoritele, inspektoritele, õpetajatele, vahendajatele ja assistentidele, tuleks anda võimalus osaleda riikliku ja Euroopa tasandi vahetusprogrammides.

23. Stipendiumid tuleks ette näha romadest üliõpilastele, nagu ka õpetajatele ja õpetajaabidele, kes oskavad roma keelt õpetada.

24. Romade ja rändleva eluviisiga kogukondade laste hariduse valdkonnas tegutsevatele haridustöötajatele ning asjakohastele romade ja rändlejate organisatsioonide esindajatele tuleks luua võimalused heade kogemuste ja materjalide vahetamiseks.

25. Eelmainitud soovituste järgimiseks tuleks levitada ja kasutada Euroopa Nõukogus projekti “Roma laste haridus Euroopas” (2002-2009) raames välja töötatud materjale, näiteks pedagoogiliste infolehtede kogu roma ajaloost, õppematerjalide komplekti, juhendit roma vahendajatele või assistentidele, ning romadele, sintidele ja rändlejatele suunatud hariduspoliitika raamistikku, nagu ka teiste Euroopa Nõukogu struktuuriüksuste välja töötatud materjale: raamõppekava roma keele õpetamiseks ja õppematerjale, mis töötati välja eelarvamuste ja stereotüüpide vastu võitlemise kampaania *Dosta!* raames.

26. Liikmesriikide haridusvaldkonna eest vastutavad ametkonnad peaksid toetama kooskõlastatud ja integreeritud metoodikate väljatöötamist Euroopa tasandil selles valdkonnas, samuti suuremat sünergiat erinevate rahvusvaheliste ja Euroopa organisatsioonide tegevuses.